Անվան այլ կիրառումների համար տե՛ս՝ Խաչատուր Բադալյան (այլ կիրառումներ)

**Խաչատուր Լիպարիտի Բադալյան** (մայիսի 9, 1982(1982-05-09), Վլադիկավկազ, ՌԽՖՍՀ, ԽՍՀՄ), հայկական ծագմամբ ռուսաստանաբնակ օպերային երգիչ (տենոր), Նոր օպերայի (2007) և Մարիինյան թատրոնի (2012) մենակատար։

Կենսագրություն
--------------

Ծնվել է 1982 թվականի մայիսի 9-ին Օրջոնիկիձե քաղաքում, գիտական աշխատողների ընտանիքում։

1996 թվականին ընտանիքի հետ տեղափոխվել է Դոնի Ռոստով։ Սովորել է տնտեսագիտական լիցեյում, այնուհետև՝ Դոնի պետական տեխնիկական համալսարանում համապատասխան մասնագիտությամբ։ Դեռ համալսարանն ավարտելուց առաջ ընդունվել է Ռոստովի Ս. Ռախմանինովի անվան պետական կոնսերվատորիա, սովորել է Վալերի Կոստինի և Նատալյա Պետրովայի մոտ։

Մասնակցել է Վլադիսլավ Պյավկոյի, Վիկտոր Զաբիյակոյի, Լիա Սարգսյանի, Մայքլ Պոլի, Վերիանո Լուկետիի և Միետա Սիգելեի վարպետության դասերին։

2004-2006 թվականներին եղել է Ռոստովի մարզային ֆիլհարմոնիայի մենակատար։

2007-2012 թվականներին և 2016 թվականից՝ Մոսկվայի Ե. Կոլոբովի անվան «Նոր օպերա» թատրոնի մեներգիչ է։ Նորամուտը նշել է Լոենգրինի դերերգով (Ռ. Վագների համանուն օպերա), որը հետագայում կատարել է նաև Չելյաբինսկի Մ. Գլինկայի անվան օպերայի և բալետի թատրոնի բեմում (քննադատի խոսքով՝ «նրա կատարումն այնքան էլ ավանդական չէ Ռուսաստանի համար, որը ճանաչել է այնպիսի կատարողների, ինչպիսիք են Սոբինովը, Կոզլովսկին, Պլուժնիկովը, որոնց համար բնորոշ էր լուսավոր, արծաթափայլ և միևնույն ժամանակ չափազանց քնարական հնչեղությունը։ Բադալյանն իր հերոսին երգում է ավելի մութ, անփայլ ձայնով, ավելի շուտ եվրոպական ավանդույթներով»)։

2008 թվականին հրավիրվել է Մեծ թատրոնում կատարելու Ռուդոլֆի («Բոհեմ», Ջ. Պուչինի) դերերգը, իսկ հաջորդ տարի նույն բեմում կատարել է Վոդեմոնի («Իոլանտա», Պյոտր Չայկովսկի) դերերգը։

2008 թվականին հայտարարվել է Լուչանո Պավարոտիի հիշատակին նվիրված տենորների միջազգային մրցույթի դափնեկիրներից մեկը, իսկ 2010 թվականին դարձել է Գալինա Վիշնևսկայայի՝ օպերային արտիստների միջազգային 3-րդ մրցույթի հաղթող։

2012 թվականից Մարիինյան թատրոնի հրավիրված մենակատար է։

2017 թվականին «Նոր օպերա» թատրոնի հետ մասնակցել է Պուչինիի 63-րդ միջազգային փառատոնին (Տորրե դել Լագո)՝ կատարելով Ալֆրեդի դերերգը Ջ. Վերդիի «Տրավիատա»-ում

Օպերային սիրված դերերգերի թվում տարբեր ժամանակներում հիշատակել է Ռուդոլֆի, Ալֆրեդի («Տրավիատա», Վերդի) և Խոզեի («Կարմեն», Ժ. Բիզե) դերերգերը։ Վերը թվարկվածներից բացի Խաչատուր Բադալյանի երգացանկում ընդգրկված են այնպիսի դերերգեր, ինչպիսիք են Ֆաուստը (Շ. Գունոյի համանուն օպերան), Ֆորեստոյի («Աթթիլա», Վերդի), Կարլ VII-ի («Օռլեանի կույսը», Պ. Չայկովսկի), Վլադիմիր Իգորևիչի («Իշխան Իգոր», Ա. Բորոդին) և այլ դերերգեր։

Ծանոթագրություններ
------------------

1. 1 2  Интервью с Хачатуром Бадаляном // А. Матусевич, operanews.ru
2. ↑  Катарсис по-уральски // А. Матусевич, operanews.ru
3. ↑  Международный конкурс теноров памяти Лучано Паваротти в Петербурге // А. Хрипин, belcanto.ru
4. ↑  "На взлете // Л. Гучмазова, «Итоги», № 25 (732), 21.06.2010". Արխիվացված է the original 2019 թ․ նոյեմբերի 5-ին. Retrieved 2019 թ․ հոկտեմբերի 17. `{{cite web}}`: no-break space character in `|title=` at position 38 (help)
5. ↑  "Successo de «La Traviata» di Verdi al gran teatro Puccini di Torre del Lago // Oriano De Ranieri, La Gazzetta di Viareggio". Արխիվացված է the original 2019 թ․ ապրիլի 3-ին. Retrieved 2019 թ․ հոկտեմբերի 17.
6. ↑  Хачатур Бадалян: «Мы приходим для того, чтобы познать мир и себя» // Ю. Пнева, Voci dell’Opera
7. ↑  «Фауст»: старая сказка в «Новой опере» // М. Жилкина, operanews.ru
8. ↑  Пасхальный «Аттила» в КЗЧ // Т. Елагина, operanews.ru
9. ↑  Быстрее, еще быстрее… // Ю. Алябов, belcanto.ru
10. ↑  Орлеанская дева без Жанны д’Арк // А. Матусевич, belcanto.ru
11. ↑  Эпос для затравки // А. Матусевич, operanews.ru

Արտաքին հղումներ
----------------

* Պաշտոնական կայք
* Խաչատուր Բադալյանի էջը Նոր օպերայի կայքում
* Խաչատուր Բադալյանի էջը Մեծ թատրոնի կայքում Archived 2019-10-11 at the Wayback Machine.